ໃນໂອກາດເຂົ້າຮ່ວມ "ກອງປະຊຸມສຳມະນາລະນຶກຈີນ-ອາຊຽນສ້າງສາຍພົວພັນຄູ່ຮ່ວມຍຸດທະສາດຄົບຮອບ 15 ປີ" ທີ່ຈັດຂຶ້ນຢູ່ນະຄອນຫຼວງຈາກາຕາປະເທດອິນໂດເນເຊຍໃນວັນທີ 9 ເມສານີ້, ທ່ານລິມຈົກໂຮຍ ເລຂາທິການໃຫຍ່ອາຊຽນກ່າວວ່າ, ອາຊຽນຍິນດີພະຍາຍາມຮ່ວມກັບຈີນເພື່ອຮັກສາການຄ້າເສລີ, ຂະຫຍາຍສາຍພົວພັນຄູ່ຮ່ວມເສດຖະກິດທີ່ແໜ້ນແຟ້ນກວ່າເກົ່າ, ແລະຊຸກຍູ້ຄວາມຈະເລີນຮຸ່ງເຮືອງຂອງພາກພື້ນຕື່ມອີກ.
ໃນກອງປະຊຸມສຳມະນາຄັ້ງນີ້, ທ່ານຫວງຊີລຽນ ເອກອັກຄະລັດຖະທູດຈີນປະຈຳອາຊຽນກ່າວວ່າ, ການຮ່ວມມືຈີນ-ອາຊຽນໄດ້ກາຍເປັນແບບຢ່າງໜຶ່ງທີ່ມີພະລັງຊີວິດທີ່ສຸດແລະສຳເລັດຜົນທີ່ສຸດຂອງການຮ່ວມມືພາກພື້ນອາຊີປາຊີຟິກ, ສອງຝ່າຍໄດ້ກາຍເປັນພະລັງທີ່ຮັກສາສັນຕິພາບແລະສະຖຽນລະພາບຂອງພາກພື້ນ, ຊຸກຍູ້ການພັດທະນາຂອງພາກພື້ນ, ຮັກສາເສດຖະກິດໂລກາພິວັດແລະການຄ້າເສລີທີ່ນັບມື້ນັບສຳຄັນ.
ໃນໂອກາດດຽວກັນນີ້, ທ່ານທັນຮັງເຊັງ ຜູ້ຕາງໜ້າຂອງສິງກະໂປປະເທດປະທານໝູນວຽນອາຊຽນປະຈຳອາຊຽນກ່າວວ່າ, ອາຊຽນແລະຈີນຮ່ວມກັນສຸມໃສ່ການກໍ່ສ້າງພື້ນຖານໂຄງລ່າງແລະການເຊື່ອມຈອດກັນໃນຂົງເຂດເສດຖະກິດ, ຊຸກຍູ້ແຜນການພັດທະນາຂອງສອງຝ່າຍເຊື່ອມຈອດກັນແລະບັນລຸສັນຍາການພົວພັນຄູ່ຮ່ວມືເສດຖະກິດຮອບດ້ານຂອງພາກພື້ນ, ສອງຝ່າຍໄດ້ສົ່ງສັນຍານຢ່າງຈະແຈ້ງເພື່ອສະໜັບສະໜູນລະບົບການຄ້າຫຼາຍຝ່າຍແລະການຄ້າເສລີ.